Oikeusministeriö

PL 25

00023 Valtioneuvosto

OM 7/41/2014

**Lausunto oikeusministeriön työryhmämietinnöstä ”Lahjusrikoksia koskevien säännösten eräät muutostarpeet”**

Suomen Ammattiliittojen Keskusjärjestö SAK ry:n ja Toimihenkilökeskusjärjestö STTK ry:n mielestä on hyvä, että on pohdittu lahjusrikoksia koskevien säännösten muutostarpeita. Muutostarpeisiin on kiinnitetty huomiota myös kansainvälisesti. Mietinnössä on tuotu hyvin esiin kaikki keskeisimmät korruption torjuntaan liittyvät ongelmat. Mietintö on hyvin laadittu.

Kannatamme työryhmän ehdotusta, jonka mukaan oikeushenkilön rangaistusvastuu laajennetaan rikoslain 30 luvun 9 a §:ssä rangaistavaksi säädettyyn törkeään kirjanpitorikokseen siten, että 30 luvussa rangaistavaksi säädettyihin rikoksiin lisättäisiin törkeä kirjanpitorikos.

Sen sijaan emme hyväksy mietinnössä esitettyä johtopäätöstä, jonka mukaan Suomi edelleen pidättäytyisi säätämästä rangaistavaksi vaikutusvallan väärinkäyttöä. Vaikka onkin totta, että Suomi on perinteisesti rankattu vähäisen korruption maaksi, ero muihin maihin on selvästi pienentynyt. Ilman lisätoimia Suomi on pian varsin tavallinen eurooppalainen maa myös tässä suhteessa.

Yksi mainettamme tahraava on Euroopan neuvoston yleissopimukseen vaikutusvallan väärinkäytön kriminalisointia koskeva varauma, jonka poistamista Euroopan neuvoston korruptionvastainen toimielin GRECO ja Suomen eduskunta ovat toistuvasti joko suoraan tai epäsuorasti esittäneet. Tämä huoli on korostunut eräiden oikeustapausten, kuten Patria Egypti ja Instrumentarium Costa Rica, tuomioiden jälkipuinnissa. Näissä tapauksissa tuomio olisi ollut todennäköinen ilman puheena olevaa varaumaa.

Varauman poistamisen aika on tullut. Poistamista edellyttävät sekä maineemme että tosiasiallinen kykymme rajoittaa erilaisten epämääräisten bulvaanien käyttöä sopimusneuvotteluissa.

Valta-aseman väärinkäytön tunnusmerkistön muotoilussa voitaisiin edetä työryhmämietinnössä (s. 77 – 83) esitetyllä tavalla tai Norjan mallin mukaan.

Suomen Ammattiliittojen Keskusjärjestö SAK ry

Toimihenkilökeskusjärjestö STTK ry